b"\n_START_ARTICLE_\nSomatophylakes\n_START_PARAGRAPH_\nEls 'somatophylakes' (singular somatophylax, transcripci\xc3\xb3 del grec antic \xcf\x83\xcf\x89\xce\xbc\xce\xb1\xcf\x84\xce\xbf\xcf\x86\xcf\x8d\xce\xbb\xce\xb1\xce\xba\xce\xb5\xcf\x82, literalment 'guardaespatlles') constitu\xc3\xafen la gu\xc3\xa0rdia d'alt rang de l'antic ex\xc3\xa8rcit macedoni, al servei del Regne de Maced\xc3\xb2nia. Eren escollits entre la noblesa maced\xc3\xb2nia. _NEWLINE_Durant els regnats de Filip II i Alexandre el Gran, \xc3\xa8poca en la qual aquesta instituci\xc3\xb3 es coneix millor, el seu nombre estava fixat en set homes. A m\xc3\xa9s de servir de guardaespatlles, eren els confidents m\xc3\xa9s propers del rei, i sovint ocupaven tamb\xc3\xa9 altres c\xc3\xa0rrecs de rellev\xc3\xa0ncia, com generals o quiliarques.\n_START_SECTION_\nSomatophylakes de Filip II\n_START_PARAGRAPH_\nEl guardaespatlles m\xc3\xa9s conegut de Filip II va ser Paus\xc3\xa0nies d'Or\xc3\xa8stia, que va assassinar-lo l'estiu del 336 aC a l'entrada del teatre d'Eges. Els motius de Paus\xc3\xa0nies, del que es rumorejava que tamb\xc3\xa9 havia estat amant de Filip II, no s\xc3\xb3n clars. Quan intentava fugir, va ser mort per tres membres m\xc3\xa9s de la gu\xc3\xa0rdia de Filip: P\xc3\xa8rdicas, Lleonat i \xc3\x80tal. Tot i que el nou rei Alexandre va renovar el cos de Somatophylakes, els dos primers recuperarien la seva posici\xc3\xb3 uns anys m\xc3\xa9s tard."